  Наталья Тетерина Аранлэсь шор вадессэ Удмуртиысь 13 ёросъёс ортчизы ни. 29-тӥ гудырикошконлы Удмуртиысь 56 процентэз юос утялтэмын, ивортэ элькунысь Гурт возёсъя но сиён-юонъя министерстволэн пресс-службаез. Кылем арысь та вакытэн ик ӵошатыса, утялтэм музъемъёслэн быдӟалазы 14 процентлы тросгес. Туннэ нуналлы улосвылын 484, 9 сюрс тонна ю-тысь кутсамын ни. Гектарысь шорлыдын 20,8 центнер усе. Кутсаськон ужъёсын туннэ азьпалан Можга ёрос. Татын 48,7 сюрс тонна выль ю-тысь бичамын, 74 процентэз утялтэмын. Кыкетӥ интыын – Вавож ёрос, отын 41,8 сюрс тонна кутсамын, утялтоно бусыослэн 74 процентэз арамын. Куинетӥ – Алнаш ёрос – 30,3 сюрс тонна но 60 процент. Ю-тысь тужгес удалтэмын вавожъёслэн – гектарысь 29,9 центнер басьто. Гектарысь 25 центнерлэсь ятыргес бичало Дэри, Можга но Шаркан ёросъёсысь гуртоос.  Картофка будэтӥсьёс но ваньбурзэс октыны кутскизы. Бакча сиёнлэн удалтонлыкез – гектарысь 159,3 центнер. Пусъемын, ваньбурез утялтонэн огдыре вуоно арлы дасяськонъёс но мыно. Толйись юос улэ висъям музъемъёс 86 процентлы киземын ни. Кылем арын та лыдпус 38 процент гинэ вал. Оглом 62,2 сюрс гектар вылэ кизьыны чакламын. Тегъёс: Удмуртия гуртвозёс бусыужъёс гуртвозёсъяминистерство  